RÅDETS RESOLUTION

af 3. juni 2010

vedrørende en ajourført håndbog med henstillinger for det internationale politisamarbejde og foranstaltninger med henblik på forebyggelse og bekæmpelse af vold og uroligheder i forbindelse med fodboldkampe med international dimension, som mindst en medlemsstat deltager i

2010/C 165/01

RÅDET FOR DEN EUROPÆISKE UNION HAR —

ud fra følgende betragtninger:

Den Europæiske Union har bl.a. som mål at give borgerne et højt tryghedsniveau i et område med frihed, sikkerhed og retfærdighed gennem udformning af fælles handling mellem medlemsstaterne inden for politisamarbejde og med de fornødne tilpasninger også i forbindelse med andet internationalt samarbejde, som fastlagt i afsnit V i traktaten om Den Europæiske Unions funktionsmåde.

VEDTAGET FØLGENDE RESOLUTION:

(1) EUT C 196 af 13.7.1999, s.1.

(2) EUT C 322 af 29.12.2006, s. 1-39.

BILAG

Håndbog med henstillinger for det internationale politisamarbejde og foranstaltninger med henblik på forebyggelse og bekæmpelse af vold og uroligheder i forbindelse med fodboldkampe med international dimension, som mindst en medlemsstat deltager i

:

Indledning — Grundprincipper

1. Politiets informationsstyring

2. Politiets forberedelser inden arrangementet

3. Politisamarbejde under arrangementet

4. Samarbejde mellem politiet og arrangør

5. Samarbejde mellem politiet og retsvæsen og anklagemyndigheder

6. Samarbejde mellem politi og tilhængere

7. Kommunikations- og mediestrategi

8. EU-fodboldekspertmøde

9. Liste over relevante dokumenter om sikkerheden ved fodboldkampe

Tillæg

1. Dynamisk risikoanalyse og styring af menneskemængder

2. Tidsfrister for at anmode om Europol-produkter og -tjenester

3. Specifikationer for og eksempel på identifikationsveste for politiet

4. Kategorisering af fodboldtilhængere

INDLEDNING: GRUNDPRINCIPPER

Formålet med dette dokument er at forbedre sikkerheden ved fodboldkampe med international dimension og navnlig maksimere effektiviteten af det internationale politisamarbejde.

Indholdet kan eventuelt også finde anvendelse på andre sportsarrangementer med international dimension.

Indholdet gælder med forbehold af eksisterende nationale bestemmelser, navnlig vedrørende kompetence- og ansvarsfordelingen mellem de forskellige myndigheder i hver medlemsstat.

Selv om dette dokument overvejende fokuserer på internationalt politisamarbejde i lyset af, at forskellige instanser er inddraget i forvaltningen af fodbold (og andre sportsbegivenheder), henvises der til politiets interaktion med andre centrale partnere, f.eks. begivenhedens arrangør.

Politisamarbejde og politioperationer på internationalt plan i forbindelse med fodboldkampe skal styres af principperne om legalitet og proportionalitet. Eksempler på god praksis findes i tillæg 1.

Den kompetente myndighed i den medlemsstat, der står for arrangementet, har ansvaret for at sørge for et sikkert arrangement, men myndighederne i deltagende lande, nabolande og transitlande har et ansvar for at bistå, hvor dette er relevant.

Dette dokument bør nå ud til så mange som muligt og anvendes i hver medlemsstat og andre europæiske lande samt tredjelande for at minimere sikkerhedsrisikoen og sikre et effektivt internationalt politisamarbejde.

KAPITEL 1

Politiets informationsstyring

AFSNIT 1

Kriterier, som informationsstyringen bør kunne opfylde

I. INDLEDNING

Rettidig udveksling af nøjagtig information er afgørende for at sikre sikkerheden og forhindre fodboldvold og uroligheder.

I overensstemmelse med Rådets afgørelse 2002/348/RIA skal hver medlemsstat oprette et nationalt kontaktpunkt for fodboldinformation som det centrale og eneste kontaktpunkt for udveksling af relevante oplysninger vedrørende fodboldkampe med international dimension og for etablering af et internationalt politisamarbejde i forbindelse med fodboldkampe.

Når der er direkte kontakt mellem politiet i værtslandet og besøgende politi, bør al udvekslet information samtidig deles med de relevante nationale kontaktpunkter for fodboldinformation. En sådan kontakt bør ikke indebære, at det nationale kontaktpunkts nøglerolle med at sikre informationens kvalitet og bredest mulige udbredelse til andre relevante partnere og myndigheder, bringes i fare.

Forbindelserne mellem det nationale kontaktpunkt og de kompetente nationale myndigheder reguleres i henhold til gældende national lovgivning.

I overensstemmelse med Rådets afgørelse 2002/348/RIA skal hver medlemsstat sikre,

— at det nationale kontaktpunkt kan udføre sine opgaver effektivt og tilstrækkeligt godt,

— at det nationale kontaktpunkt udstyres med det fornødne tekniske udstyr for at kunne udføre de pålagte opgaver på en effektiv og hurtig måde.

— at det nationale kontaktpunkts medarbejdere er uddannet og rustet til at være en national ekspertisekilde vedrørende politioperationer i forbindelse med fodboldkampe og dermed forbundne sikkerhedsanliggender.

De nationale kontaktpunkter arbejder på lige fod.

II. OPGAVER MED INTERNATIONAL DIMENSION

Det nationale kontaktpunkt skal støtte de kompetente nationale myndigheder. På grundlag af analyserede og evaluerede oplysninger kan det fremsætte de nødvendige forslag eller henstillinger over for de kompetente nationale myndigheder for at bistå med at udvikle en politik, der omfatter forskellige instanser, med hensyn til fodboldrelaterede spørgsmål.

Det nationale kontaktpunkt skal støtte det lokale politi i forbindelse med nationale eller internationale fodboldkampe.

Til brug for andre landes nationale kontaktpunkter skal hvert nationalt kontaktpunkt råde over en aktualiseret risikoanalyse (1) med hensyn til landets egne klubber og med hensyn til dets landshold. Risikoanalysen deles generelt med andre nationale kontaktpunkter ved at anvende formularerne på det nationale kontaktpunkts websted www.nfip.eu (2).

Hvert nationalt kontaktpunkt skal have adgang til de relevante nationale politidatabaser. Udvekslingen af personoplysninger sker i overensstemmelse med den relevante nationale og internationale lovgivning, især Rådets Prümafgørelse (3) eller bilaterale eller multilaterale aftaler.

Det nationale kontaktpunkt skal sikre, at alle oplysninger er underkastet kvalitetskontrol, hvad indholdet angår.

Det nationale kontaktpunkt kan evt. udvide denne informationsudveksling til andre myndigheder, der bidrager til sikkerheden.

Alle oplysninger bør udveksles ved hjælp af de relevante formularer på det nationale kontaktpunkts websted.

III. UDVEKSLING AF POLITIOPLYSNINGER

1. Typer af oplysninger

Der kan sondres mellem generelle oplysninger og personrelaterede oplysninger. Ved »begivenhed« forstås en bestemt fodboldkamp eller en bestemt turnering i alle dens aspekter.

a) Generelle oplysninger

De generelle oplysninger kan underinddeles i tre kategorier:

— strategisk information: oplysninger, der beskriver begivenheden i alle dens dimensioner under særlig hensyntagen til de sikkerhedsrisici, som er forbundet med begivenheden.

— operationel information: oplysninger, der er nødvendige for at foretage en begivenhedsrelateret analyse af alle potentielle risici.

— taktisk information: oplysninger, der hjælper den ansvarlige for den operationelle indsats med at handle hensigtsmæssigt med hensyn til sikkerheden i forbindelse med begivenheden.

b) Personrelaterede oplysninger

Ved personrelaterede oplysninger forstås i denne forbindelse oplysninger om enkeltpersoner, der skønnes at udgøre en fare for den offentlige orden i forbindelse med begivenheden. Det kan være enkeltpersoner, der tidligere har forårsaget eller bidraget til vold eller uro i forbindelse med fodboldkampe.

2. Informationsudvekslingens kronologiske forløb

Der kan sondres mellem tre faser: før, under og efter begivenheden. Disse tre faser vil ikke nødvendigvis altid være strengt adskilt.

a) Opgaven for det nationale kontaktpunkt i arrangørlandet

1. Før begivenheden:

sendes informationskravene til det nationale kontaktpunkt i det eller de støtteydende lande. Disse informationskrav skal indeholde:

— en risikoanalyse af det besøgende holds tilhængere

— andre relevante oplysninger vedrørende sikkerheden i forbindelse med begivenheden, f.eks. rejseoplysninger om tilhængerne og politiske og andre trusler

Det nationale kontaktpunkt i værtslandet skal også levere information om relevant lovgivning og myndighedernes politik (f.eks. alkoholpolitik), begivenhedens tilrettelæggelse og centralt sikkerhedspersonale.

Alle relevante oplysninger skal stilles til rådighed for de øvrige berørte nationale kontaktpunkter og indlæses på det nationale kontaktpunkts websted ved hjælp af de relevante formularer.

skal det nationale kontaktpunkt i det eller de andre støtteydende lande anmodes om at levere rettidige og nøjagtige oplysninger om rejser foretaget af risikotilhængere og ikke-risikotilhængere, om det deltagende hold (når der er tale om en trussel) og om billetsalget samt alle andre relevante oplysninger.

Det nationale kontaktpunkt i værtslandet skal også levere oplysninger til det nationale kontaktpunkt i det eller de støtteydende lande om, hvorledes den besøgende politidelegation integreres i værtslandets politioperationer og informationen til besøgende tilhængere osv.

2. Under begivenheden

kan det nationale kontaktpunkt i værtslandet anmode om bekræftelse af tidligere leverede oplysninger samt om en ajourført risikoanalyse. Anmodningen skal fremsendes og besvares via en ordning med forbindelsesofficerer, hvis der er etableret en sådan.

skal det nationale kontaktpunkt i værtslandet melde tilbage om nøjagtigheden af de leverede oplysninger.

Der skal endvidere gives generelle oplysninger om tilbagesendelse af tilhængere, herunder udviste og/eller afviste tilhængere, til det nationale kontaktpunkt i hjemlandet og i de relevante transitlande.

3. Efter begivenheden

Det nationale kontaktpunkt i værtslandet skal (ved hjælp af de relevante formularer på det nationale kontaktpunkts websted) levere oplysninger til de støtteydende nationale kontaktpunkter:

— vedrørende tilhængernes adfærd, så risikoanalysen kan ajourføres af de nationale kontaktpunkter om det land/den klub, de støtter, og/eller hvor de er hjemmehørende,

— vedrørende beskrivelsen af alle episoder. Information vedrørende arrestationer eller sanktioner skal udveksles i henhold til national og international lovgivning,

— om den operationelle nytte af de oplysninger, de har leveret, og om støtten fra den eller de besøgende politidelegation(er) (jf. kapitel 2).

b) Opgaver for det nationale kontaktpunkt i det eller de støtteydende land(e)

1. Før begivenheden:

Det nationale kontaktpunkt i det/de støtteydende land(e) skal svare på informationskrav fra værtslandets nationale kontaktpunkt og på eget initiativ levere alle relevante oplysninger til de andre berørte nationale kontaktpunkter.

2. Under begivenheden

De leverede oplysninger skal ajourføres, og tilhængernes rejser og ophold bør overvåges. Nyttig information vedrørende episoder relateret til arrangementer i deres hjemland under kampe eller turneringer skal også gives til værtslandet og andre relevante nationale kontaktkontorer.

3. Efter begivenheden

Baseret på oplysninger fra værtslandets nationale kontaktpunkt og den besøgende politidelegation, skal risikoanalysen ajourføres (jf. kapitel 2).

En evaluering skal foretages vedrørende informationsudveksling og den besøgende politidelegations arbejde.

AFSNIT 2

Yderligere vejledning om de nationale kontaktpunkters opgaver

På nationalt plan skal det nationale kontaktpunkt koordinere informationsudvekslingen vedrørende fodboldkampe samt, hvor det er hensigtsmæssigt, koordinere og organisere efterretningsfolks og observatørers uddannelse og arbejde.

De nationale kontaktpunkter skal være kanalen for informationsudveksling med ikke-EU-lande. Hvis disse lande ikke har et nationalt kontaktpunkt, bør de anmodes om at angive et enkelt, centralt kontaktpunkt. Kontaktoplysningerne bør videresendes til andre nationale kontaktpunkter og indlæses på det nationale kontaktpunkts websted.

På nationalt plan skal det nationale kontaktpunkt fungere som videncenter. Ud over politiet kan bl.a. embedsmænd og akademikere bidrage til kontaktpunktets rolle som videncenter.

Et nationalt kontaktpunkt kan indgå en formel bilateral aftale med en tredjepart vedrørende udveksling af bestemte oplysninger i henhold til deres egen nationale lovgivning. Disse oplysninger skal ikke deles med flere uden afsenderens samtykke.

skal det nationale kontaktpunkt i værtslandet kommunikere med det nationale kontaktpunkt i det eller de støtteydende lande(e) via den nationale forbindelsesofficer, hvor en sådan er udpeget.

skal det nationale kontaktpunkt kommunikere med det nationale kontaktpunkt i det støtteydende land via den udpegede forbindelsesofficer eller landets operationskoordinator.

Hvad angår anliggender som f.eks. terrorbekæmpelse og grov og organiseret kriminalitet skal værtslandets kontaktpunkt eller den kompetente politimyndighed kommunikere gennem eksisterende netværk eller via specialiserede forbindelsesofficerer udpeget med henblik herpå.

Europol kan i henhold til sit juridiske mandat spille en vigtig rolle for at støtte de kompetente myndigheder i lande, der arrangerer større internationale fodboldturneringer, ved på anmodning at levere relevante oplysninger og analyser samt generelle trusselsvurderinger om alvorlig og organiseret kriminalitet og terrorisme. Med henblik på at fremme informationsudvekslingen kan en forbindelsesofficer fra Europol også udstationeres på stedet under arrangementet (4).

Hvis der findes et lokalt fodboldinformationscenter, skal dette samarbejde med det nationale kontaktpunkt. Det lokale informationscenter og det nationale kontaktpunkt skal holde hinanden underrettet. Der bør ved denne informationsformidling tages hensyn til de oplysninger, der leveres af den besøgende politidelegation.

KAPITEL 2

Politiets forberedelser inden arrangementet

Besøgende politidelegationer

En effektiv forberedelse inden arrangementet af politiet i værtslandet vil blive understøttet af en omfattende informationsudveksling i overensstemmelse med principperne i kapitel 1 i denne håndbog.

Det nationale kontaktpunkt i værtslandet bør i tæt samråd med dets politi anmode om en besøgende politidelegation fra lande, som kan bidrage med noget ekstra. Denne ekstra nytteværdi skal vurderes i lyset af en række faktorer, såsom professionel erfaring med at styre besøgende tilhængeres, herunder risikotilhængeres adfærd, samt evne til at levere oplysninger til politiet i værtslandet, som kan mindske forstyrrelser af den offentlige orden og sikkerhed.

Det nationale kontaktpunkt kan også indbyde politifolk, der ønsker at opnå erfaringer som medlem af en besøgende politidelegation, så de kan bidrage med noget ekstra ved fremtidige fodboldkampe, der vil involvere deres tilhængere.

For enkeltstående fodboldkampe med international dimension skal den formelle indbydelse til en besøgende politidelegation i henhold til Rådets afgørelse 2002/348/RIA sendes via det nationale kontaktpunkt i værtslandet, som rådgives af det pågældende politi. Under hensyntagen til samarbejdets specifikke mål bør anmodningen angive delegationens sammensætning og præcisere deres roller og ansvar. Den bør også angive den planlagte varighed af det besøgende politis ophold i værtslandet.

For internationale turneringer og enkeltstående kampe (hvor enten det ene eller andet nationale kontaktpunkt anmoder herom) skal den formelle anmodning til en besøgende politidelegation komme fra det ansvarlige ministerium i værtslandet efter råd fra værtslandets nationale kontaktpunkt, og kan være genstand for en mellemstatslig aftale.

Hvis en besøgende politidelegation ikke indbydes af det nationale kontaktpunkt i værtslandet, kan det nationale kontaktpunkt i afsenderlandet eventuelt fremlægge et proaktivt forslag til værtslandets nationale kontaktpunkt om at sende en delegation. Hvis værtslandets nationale kontaktpunkt ikke godkender forslaget, vil enhver politidelegation, der alligevel rejser, have en uofficiel status, der ligger uden for denne håndbogs anvendelsesområde.

Detaljerne om arrangementerne (f.eks. politibeføjelser, udstyr, uniformer osv.) vedrørende den besøgende politidelegation skal aftales gennem forhandlinger mellem de respektive nationale kontaktpunkter efter samråd med det lokale politi i forbindelse med den enkeltstående fodboldkamp. Hvis der ikke findes en bilateral regeringsaftale, skal disse arrangementer være i overensstemmelse med artikel 17 i Rådets afgørelse 2008/616/RIA (5) og de relevante nationale love.

Den besøgende delegations størrelse må ikke overstige det antal, der er fastlagt af værtslandets nationale kontaktpunkt og skal respektere værtslandets politimyndighed og kontrolarrangementer. Hvis de optræder på en måde, der ikke er i overensstemmelse med aftalen, agerer de uden for anvendelsesområdet for denne håndbog og for EU-Rådets relevante afgørelser og traktaterne.

De nærmere enkeltheder i anmodningen om støtte skal aftales mellem de berørte nationale kontaktpunkter i god tid før turneringen og/eller den enkeltstående kamp for at give den besøgende politidelegation tilstrækkelig tid til at forberede sig. I den forbindelse bør en anmodning om støtte indgives hurtigst muligt efter meddelelsen af datoen for kampen.

I forbindelse med enkeltstående kampe med international dimension har det besøgende politi brug for mindst 3 ugers forberedelsestid. Hvis der er under tre ugers varsling af en kamp (f.eks. i slutstadierne af en europæisk klubkonkurrence eller som følge af øget risiko), skal anmodningen sendes straks. I forbindelse med internationale turneringer skal det besøgende politi have mindst 16 ugers forberedelsestid.

Finansielle ordninger

Det er værtslandet, der i forbindelse med hvert arrangement betaler for indkvartering, måltider (eller underhold) og andre faciliteter, der stilles til rådighed lokalt, medens det besøgende land betaler rejse og løn til de pågældende delegationsmedlemmer. Undtagelsesvis kan de respektive nationale kontaktpunkter aftale alternative arrangementer. Disse arrangementer skal angives i protokollen for indsættelse af besøgende politidelegationer, som er tilgængelig på det nationale kontaktpunkts websted.

Tilrettelæggelse af politiets ansvarsområder

Politiet i værtslandet skal give centrale medlemmer af den besøgende politidelegation lejlighed til at sætte sig ind i tilrettelæggelsen af politiets indsats i værtslandet og/eller i den eller de byer, hvor der skal spilles, samt stadions placering og til at mødes med de operationelt øverstbefalende i spillebyerne på den eller de dage, hvor kampene spilles.

— I forbindelse med internationale turneringer bør dette ske mindst én måned inden turneringen (f.eks. ved at arrangere workshops eller seminarer for centrale medlemmer af de besøgende politidelegationer);

— til enkeltstående kampe med international dimension kan det ske en af dagene inden kampen.

Ledsagende besøgende politidelegationer

Det er altafgørende at sørge for sikkerheden for alle medlemmer af en besøgende politidelegation, hvilket skal afspejles i alle risikovurderinger, som værtslandets politi og det besøgende politi foretager om indsættelse af politi.

Besøgende medlemmer af en politidelegation, navnlig forbindelsesofficeren, den operationelle koordinator og operationelle politifolk (se nedenfor) bør arbejde sammen med lokale politifolk (også kaldet ciceroner), der selv er politifolk i tjeneste, helst med erfaringer fra politioperationer i forbindelse med fodboldkampe i deres egen by eller eget land, herunder kendskab til stedet, hvor kampen finder sted, og potentielle risikoområder.

Ciceroner:

— skal integreres i den nationale/lokale politioperation og have mulighed for at videresende information, så den operationelle politiledelse kan træffe vigtige beslutninger,

— skal have kendskab til deres politis organisation, procedurer og kommandostruktur,

— skal ikke have til opgave at overvåge deres egne risikotilhængere, når de er udkommanderet til at ledsage medlemmer af en besøgende politidelegation,

— skal grundigt orienteres om værtslandets politioperation, deres ansvar og om de opgaver, som medlemmerne af den besøgende politidelegation forventes at udføre,

— vil være ansvarlige for den besøgende politidelegations sikkerhed og være en kommunikationskanal til værtslandets politi,

— skal indgå i den besøgende politidelegation under aktionens varighed, hvilket vil være med til at udvikle en effektiv arbejdsrelation,

— skal arbejde med den besøgende politidelegation på et fælles, på forhånd aftalt sprog.

Den besøgende politidelegations sammensætning og opgaver

Den besøgende politidelegations sammensætning skal give dem mulighed for at støtte værtslandets politioperation, f.eks. via:

1. gennemførelse og formidling af en løbende dynamisk risikovurdering til værtslandets politi (jf. bilag 1),

2. kommunikation og interaktion med besøgende tilhængere,

3. hvis det er tilladt i værtslandets nationale lovgivning og under forbehold af værtslandets efterretningstjenestes godkendelse og indsamling af bevismateriale på vegne af værtslandets politi eller til deres egne formål.

Afhængigt af den præcise karakter af den støtte, der skal ydes, kan delegationens sammensætning se ud som følgende:

1. en delegationschef, der funktionelt og hierarkisk er ansvarlig for den besøgende politidelegation,

2. en forbindelsesofficer (eller flere, hvis de respektive nationale kontaktpunkter er enige heri), der navnlig er ansvarlig for udvekslingen af information mellem hans/hendes hjemland og værtslandet,

3. en operationskoordinator, som er ansvarlig for koordineringen af de besøgende politifolks arbejde,

4. operationelle politifolk (civilklædte eller uniformerede) som tager sig af genkendelse, forbindelse til tilhængerne, ledsagelse og andre opgaver,

5. en talsmand/pressemedarbejder. Chefen for den besøgende politidelegation kan evt. fungere som talsmand og/eller have sin egen pressemedarbejder.

Nøgleopgaver:

Forbindelsesofficer og/eller operationskoordinator

Udpegelsen af en forbindelsesofficer og/eller en operationskoordinator bør sikre en effektiv informationsudveksling mellem de besøgende myndigheder og værtslandets myndigheder i forbindelse med en enkeltstående fodboldkamp eller turnering.

Det er muligt for samme officer at udføre begge funktioner. Hvorvidt dette er hensigtsmæssigt, er op til værtslandets politi og det besøgende politi at afgøre i hvert enkelt tilfælde inden indsættelse i værtslandet.

Forbindelsesofficeren/operationskoordinatoren skal som mindstekrav:

— have et godt arbejdskendskab til denne håndbog,

— have en forståelse af de krævede procedurer til at fremme den internationale udveksling af information,

— besidde en evne til at repræsentere deres land og deres rolle på en effektiv måde, når de varetager forbindelsen med værtslandets polititjenester (dvs. være diplomatisk, være selvsikker, uafhængig og i stand til at kommunikere på et fælles, på forhånd aftalt sprog),

— have baggrundsviden om situationen vedrørende fodboldrelateret vold/uroligheder i deres land.

Hovedopgaverne for forbindelsesofficeren/operationskoordinatoren kan sammenfattes således:

— at indsamle og overføre information/efterretninger mellem deres delegation og værtslandets politi/det lokale politi,

— at sikre en effektiv indsættelse af deres operationelle politifolk (uniformerede og/eller civilklædte) for at spille en integreret rolle i tilrettelæggelsen af politioperationerne til begivenheden,

— at give rettidige og nøjagtige råd til værtslandets politiledelse/den lokale politiledelse.

Under internationale turneringer vil forbindelsesofficeren sandsynligvis blive placeret i et enkelt eller binationalt center for koordinering af politiets oplysninger, mens operationskoordinatoren kan blive placeret i et lokalt informationscenter i det område, hvor kampen vil blive spillet. For enkeltstående kampe kan de få værtslandets nationale kontaktpunkt eller et andet hensigtsmæssigt miljø som base.

For en enkeltstående kamp skal forbindelsesofficeren/operationskoordinatoren af operationer arbejde tæt sammen med politiet i værtsbyen.

For at kunne udføre deres funktioner effektivt skal værtslandets politi give forbindelsesofficerer/operationskoordinatorer adgang til det relevante tekniske udstyr.

Operationelle politifolk

En afbalanceret indsættelse af besøgende operationelle politifolk, hvad enten de er uniformerede eller civilklædte (almindeligvis kaldet observatører), kan:

— anvendes af værtslandets politi med henblik på interaktion med besøgende tilhængere for at bistå med styringen af menneskemængder,

— bistå med at mindske risikotilhængernes anonymitet i en menneskemængde og deres evne til at foranledige og/eller deltage i voldshandlinger eller uroligheder uden yderligere konsekvenser,

Officererne bør have erfaringer med politioperationer i forbindelse med fodboldkampe i deres eget land.

De:

— besidder den fornødne kompetence og erfaring til at kommunikere effektivt (hvor det er påkrævet) for at påvirke tilhængernes adfærd og/eller

— er specialister i deres tilhængeres adfærd og de potentielle risici, som disse udgør, og

— er i stand til at kommunikere information effektivt under arrangementet til værtslandets politiledelse via deres forbindelsesofficerer/operationskoordinatorer om den type risici, som de kan udgøre hvor og når som helst.

Medlemmer af besøgende politidelegationer bør kunne kommunikere positive såvel som negative anliggender vedrørende deres fodboldhold/nationale tilhængere. Det vil give værtslandets politiledelse mulighed for at træffe afbalancerede beslutninger om behovet for at gribe ind eller fremme legitim tilhængeradfærd.

Det er vigtigt her at understrege, at de besøgende operationelle politifolks primære opgave er af rådgivende og ikke af operationel eller beslutningsmæssig karakter.

Under forbehold af værtslandets godkendelse kan besøgende operationelle politifolk også indsættes for at indsamle efterretninger/beviser ved hjælp af godkendt udstyr til brug for værtslandets politi eller med henblik på retsforfølgelse i deres eget land.

KAPITEL 3

Politisamarbejde under arrangementet

Den støtte og merværdi, som det besøgende politi kan yde, bør udnyttes optimalt til at organisere politiets operationer.

Den besøgende politidelegation bør orienteres om værtslandets politiorganisations operationelle plan (herunder deres filosofi for styring af større menneskemængder og adfærdstolerancetærskler). De bør integreres fuldt ud i værtslandets politis operation (og gives mulighed for at overvære og deltage i orienteringsmøder inden kampen og afrapporteringsmøder efter kampen).

Hvad angår anvendelsen af sprog skal de berørte lande lave de nødvendige aftaler i forvejen.

Værtslandets politi og den besøgende politidelegation skal holde deres respektive nationale kontaktpunkter underrettet om udviklingen under hele operationen og senest syv dage efter kampen aflevere en rapport til deres nationale kontaktpunkt.

Medlemmerne af den besøgende politidelegation skal beskyttes mod medierne, medmindre specifikke arrangementer er blevet aftalt med delegationens chef.

Den besøgende politidelegation bør altid sikre, at deres aktioner ikke bringer andre personers sikkerhed i unødvendig fare (6).

I nødsituationer (f.eks. ved en umiddelbar trussel mod den pågældendes fysiske sikkerhed) eller når det aftales i fællesskab af taktiske årsager, skal det besøgende politi, som ikke bærer uniform i tjenesten, bruge de særlige selvlysende standardidentifikationsveste for besøgende politi, som er beskrevet i tillæg 3. Hver enkelt besøgende politimand skal tage denne vest med, når han rejser til udlandet.

Politiet i værtslandet skal i samråd med fodboldkamparrangørerne sørge for, at det besøgende politi i relevante tilfælde er i besiddelse af den relevante adgangshjemmel til stadionet og akkreditering (ikke nødvendigvis siddeplads), således at det effektivt kan udføre sin opgave. Stewarderne og andet sikkerhedspersonale orienteres herom på briefingen inden kampen.

Lande, der har lovhjemmel til at forhindre risikotilhængere i at rejse ud, bør træffe alle nødvendige foranstaltninger for reelt at opnå dette og orientere værtslandet herom. Hvert land træffer alle de foranstaltninger, det kan, for at forhindre, at dets egne borgere deltager i forstyrrelser af den offentlige orden i et andet land og/eller organiserer sådanne forstyrrelser.

Politiet i værtslandet bør søge at råde over et tilstrækkeligt antal tolke i de sprog, der tales af tilhængerne fra de besøgende lande. Dermed undgår man, at de besøgende politidelegationer kommer til at udføre denne opgave, hvilket ville holde dem væk fra egentlige operationelle opgaver. Tolkene vil også kunne lette kommunikationen mellem politiet i værtslandet og det besøgende politi.

KAPITEL 4

Samarbejde mellem politiet og arrangøren

AFSNIT 1

Arrangørens rolle

Arrangøren af en fodboldkamp med international dimension skal gøre alt, hvad der står i hans magt for at sikre sikkerheden på og effektiv styring af større menneskemængder omkring stadion før, under og efter kampen, således at indsættelsen af mulige politifolk bliver så effektiv som muligt.

En koordineret tilgang mellem alle de involverede parter er en forudsætning for en effektiv strategi for at arrangere fodboldkampe med international dimension. Det anbefales i den forbindelse kraftigt, at der etableres et tæt samarbejde mellem arrangøren, de berørte private parter, de offentlige myndigheder og politiet.

For at minimere sikkerhedsrisiciene bør myndighederne og/eller politiet stille minimumskrav til arrangøren, som denne skal opfylde for at kunne arrangere fodboldkampe med international dimension. Europarådets checkliste kan bruges i dette øjemed (se Kapitel 9).

AFSNIT 2

Samarbejde mellem politiet og arrangøren

Arrangøren bør udpege en person, som er ansvarlig for sikkerheden på stadion (den sikkerhedsansvarlige). Det er vigtigt med tætte kontakter mellem politiet og den sikkerhedsansvarlige.

Politiet og den organisation, der er ansvarlig for sikkerheden på stadion, bør arbejde sammen på et komplementært grundlag uden at gribe ind i hinandens ansvar, kompetencer og opgaver, som fastlægges ved national lovgivning og/eller er fastlagt eller angivet i en skriftlig aftale mellem arrangøren og politiet.

Medmindre andet er fastlagt ved national lovgivning bør denne aftale angive, hvilke opgaver der skal udføres af arrangøren, og hvilke opgaver af politiet, idet der især fokuseres på henholdsvis den sikkerhedsansvarliges og den lokale politiledelses samt sikkerhedspersonalets og politiets roller.

Medmindre andet er fastlagt ved national lovgivning bør denne aftale også specifikt udpege:

— hvem der skal foretage afspærringer foran indgangen,

— hvem der skal være ansvarlig for overvågning og styring af menneskemængdens bevægelser og træffe beslutning om at åbne eller lukke porte eller tælleapparater,

— hvordan politiet skal bistå sikkerhedspersonalet og/eller omvendt for at forebygge uroligheder eller håndtere uromagere,

— hvem der skal afgøre, at kampens start skal udskydes og under hvilke omstændigheder (almindeligvis arrangøren af sikkerhedsmæssige årsager, politiet i tilfælde af konkret eller potentiel offentlig uorden),

— hvem der skal afgøre, at en kamp skal afblæses og under hvilke omstændigheder, og hvem der skal være ansvarlig for forbindelserne med dommeren,

— under hvilke omstændigheder politiet skal tage kontrol over hele eller dele af stadion, proceduren for dette og den endelige overdragelse af kontrollen til arrangøren,

— hvem der skal styre og overvåge evakueringen af stadion og under hvilke omstændigheder,

— hvem der skal orientere hjælpetjenesterne om eventuelle hændelser, der kræver eller sandsynligvis kræver deres tilstedeværelse,

— hvem der skal aktivere arrangørens nødprocedurer.

KAPITEL 5

Samarbejde mellem politiet og retsvæsenet og anklagemyndighederne

Indholdet i dette kapitel skal ses i lyset af de mange struktur- og kompetenceforskelle mellem medlemsstaternes retsvæsener og anklagemyndigheder.

Der kan være betydelige fordele ved et tæt samarbejde mellem politi og retsvæsen og anklagemyndigheder, både ved enkeltstående kampe og turneringer.

Medens værtslandet har suverænitet og jurisdiktion til at håndtere alle påståede lovovertrædelser i forbindelse med begivenheden, har politiet og andre myndigheder i medlemsstaterne og EU's kompetente organer (f.eks. Eurojust) også et ansvar for at bistå og støtte retsvæsenet og anklagemyndigheder i værtslandet.

Alle medlemsstater bør sikre, at det er muligt at håndtere lovovertrædelser i forbindelse med begivenheden hurtigt og hensigtsmæssigt.

Værtslandets politi og andre myndigheder bør orientere de besøgende politifolk og tilhængere om relevant national lovgivning og/eller strafferetlige, civile eller administrative procedurer samt maksimumsstraffen for de mest almindelige fodboldrelaterede lovovertrædelser.

De eksisterende multilaterale aftaler om gensidig retshjælp bør udnyttes fuldt ud ved alle fodboldkampe med international dimension, hvor dette er relevant, og i tillæg hertil kan et værtsland indgå bilaterale aftaler med et hvilket som helst andet land med henblik på udvidet gensidig retshjælp før, under og efter begivenheden.

Det nationale kontaktpunkt i det / de støtteydende land(e) bør orientere værtslandets nationale kontaktpunkt:

— om eventuelle retlige muligheder (f.eks. forbud mod adgang til fodboldkampe / udrejseforbud, de har til rådighed for at forhindre risikotilhængere i at deltage i begivenheden,

— hvilke muligheder kan den besøgende politidelegation og/eller anden kompetente myndighed (f.eks. besøgende forbindelsesofficerer) tilbydes i henhold til national eller international lov inden for rammerne af den bilaterale aftale mellem de involverede lande for at indsamle beviser om fodboldrelaterede lovovertrædelser begået af besøgende tilhængere,

— hvilke lovovertrædelser begået i arrangørlandet kan retsforfølges i det støtteydende land (efter lovovertræderens hjemkomst).

Værtslandet kan indbyde andre lande til at sende en forbindelsesofficer/-dommer eller anden instans med anklagerbeføjelser for at være til stede under begivenheden.

Det anbefales, at den relevante myndighed i arrangørlandet i henhold til national lovgivning, herunder databeskyttelse, videregiver information fra retslige eller domstoles registre og politi- og undersøgelsesrapporter, herunder arrestordrer, vedrørende deres statsborgere til den besøgende politidelegation og/eller kompetente myndighed (f.eks. besøgende forbindelsesanklager).

Alternativt kan et støtteydende land gå med til at have en forbindelsesanklager/-dommer eller anden instans med anklagerbeføjelser klar til at rejse til værtslandet på dettes anmodning eller udpege en særlig forbindelsesanklager/-dommer eller anden instans med anklagerbeføjelser for forbindelse med værtslandets myndighed.

Inden for rammerne af den nationale lovgivning vil de støtteydende nationale kontaktpunkter forsøge at svare prompte på anmodninger om yderligere oplysninger om arresterede enkeltpersoner, f.eks. detaljer om tidligere straffedomme, herunder fodboldrelaterede lovovertrædelser.

Alle omkostninger, der er forbundet med forbindelsesanklagere/-dommere eller andre instanser med anklagerbeføjelser, der sendes til værtslandet, bør være fastlagt i en bilateral aftale.

Værtslandet vil tilvejebringe de fornødne kommunikationsmidler og andre anlæg til besøgende forbindelsesanklagere/-dommere eller andre instanser med anklagerbeføjelser.

KAPITEL 6

Samarbejde mellem politiet og tilhængerne

Politiforbindelser med tilhængergrupper på nationalt og lokalt plan kan i høj grad medvirke til at mindske sikkerhedsrisikoen ved fodboldkampe med international dimension. Dette samarbejde kan imidlertid blive undermineret, hvis der er en opfattelse af, at tilhængerrepræsentanter arbejder på vegne af politiet og for eksempel deler personoplysninger.

Værtslandets politi og andre myndigheder bør tage hensyn til de potentielle fordele, der er forbundet med tilhængerledede/tilhængerrelaterede initiativer som f.eks. fanambassader, fanprojekter og fanforbindelsesofficerer/-repræsentanter.

Besøgende politidelegationer og tilhængerrepræsentanter kan være med til at sikre, at værtslandets politi er klar over de besøgende tilhængeres karakter og kultur. Der bør tages højde herfor som led i værtslandets politis dynamiske risikovurderingsproces.

Løbende samarbejde og kommunikation mellem politi og tilhængergrupper kan være med til at tilvejebringe et grundlag for en sikker, tryg og imødekommende atmosfære for alle tilhængere og kan udgøre en kanal for at videreformidle vigtig information, f.eks. rejserådgivning, adgangsruter til stadion, gældende lovgivning og adfærdstolerancetærskler. Det kan også omfatte etablering af et lettilgængeligt kontakt- og informationspunkt, hvor tilhængerne kan henvende sig med deres spørgsmål.

Denne fremgangsmåde har vist sig at bidrage til at fremme selvkontrol blandt tilhængere og fremme tidlig og hensigtsmæssig indgriben, hvad angår begyndende sikkerhedsproblemer eller risici.

KAPITEL 7

Kommunikations- og mediestrategi

Kommunikationsstrategi

En effektiv og gennemsigtig kommunikationsstrategi er et centralt led i et succesrigt sikkerhedskoncept for fodboldkampe, turneringer og andre sportsbegivenheder med international dimension.

Værtslandets politimyndigheder bør derfor arbejde tæt sammen med statslige og lokale myndigheder, fodboldmyndigheder/-arrangører, medierne og støttegrupper i arbejdet med at forberede og gennemføre en omfattende kommunikationsstrategi for flere forskellige instanser.

En effektiv mediestrategi for flere forskellige instanser er et afgørende aspekt af enhver kommunikationsstrategi, når det gælder om at give alle parter, især besøgende tilhængere, vigtige oplysninger, f.eks. rejserådgivning, adgangsruter til stadion, gældende lovgivning og adfærdstolerancetærskler.

Det centrale mål bør være at støtte et positivt billede af begivenheden blandt hjemmeholdets og besøgende tilhængere, lokalsamfundet, den brede offentlighed og enkeltpersoner, som deltager i sikkerhedsoperationer. Det kan være med til at skabe et positivt miljø for alle involverede og spille en stor medvirkende rolle til at minimere sikkerhedsrisici.

Mediestrategi

Mediestrategien for politiet (og flere forskellige instanser) bør i det mindste sigte på:

— at give oplysninger på en proaktiv, åben og gennemsigtig måde,

— at orientere om sikkerhedsforberedelser på en beroligende og positiv måde,

— at formidle politiets hensigt om at fremme tilhængernes legitime hensigter,

— at præcisere, hvilke typer adfærd politiet ikke vil tolerere.

Politiet bør arbejde tæt sammen med statslige og lokale myndigheder, fodboldmyndigheder/-arrangører og om muligt tilhængergrupper om at etablere og gennemføre en mediestrategi, der omfatter mange forskellige instanser, som:

— proaktivt fremmer positive billeder af begivenheden,

— sikrer et klart ansvar mellem politi og partnermyndigheder, med hensyn til, hvem der tager initiativet til at kommunikere med medierne om de forskellige sikkerhedsaspekter (og om andre aspekter),

— tilvejebringer fælles baggrunds- og briefinginformation til alle talsmænd for politi og partnermyndigheder (det orienterende materiale bør regelmæssigt opdateres for at tage højde for tilbagevendende temaer eller spørgsmål eller nye risici eller begivenheder),

— sikrer, at der regelmæssigt udsendes faktuelle oplysninger til medierne og/eller på internettet i optakten til, under og efter begivenheden,

— giver mulighed for regelmæssig briefing af presse/medier,

— tager hensyn til behov/interesser hos forskellige kategorier af journalister/medier.

KAPITEL 8

EU-fodboldekspertmøde

Det anbefales kraftigt, at hvert formandskab holder et ekspertmøde om:

— henstillingerne i kapitel 1-7,

— nye tendenser/udviklinger i tilhængeradfærd,

— internationale forbindelser mellem tilhængergrupper,

— udveksling af god politipraksis,

— eventuelle andre spørgsmål af interesse.

EU-fodboldekspertmødet kan anmode undergrupper af eksperter om at overveje nye spørgsmål, der måtte dukke op på sikkerhedsområdet i forbindelse med fodboldkampe, og fremsætte henstillinger.

Formandskabet aflægger rapport til Rådet om resultatet af mødet. Denne rapport erstatter det årlige spørgeskema om fodboldhooliganisme omhandlet i dok. 8356/01 ENFOPOL 40.

KAPITEL 9

Liste over relevante dokumenter om sikkerheden ved fodboldkampe

AFSNIT 1

Oversigt over tidligere dokumenter vedtaget af Rådet

1. Rådets henstilling af 30. november 1993 om det ansvar, der påhviler arrangører af sportsbegivenheder.

2. Rådets henstilling af 1. december 1994 om direkte, uformel informationsudveksling med landene i Central- og Østeuropa i forbindelse med internationale sportsarrangementer (net af korrespondenter).

3. Rådets henstilling af 1. december 1994 om informationsudveksling i forbindelse med store arrangementer og begivenheder (net af korrespondenter).

4. Rådets henstilling af 22. april 1996 om retningslinjer for forebyggelse og bekæmpelse af uroligheder i forbindelse med fodboldkampe med en tilknyttet standardformular til udveksling af politiefterretninger vedrørende fodboldhooligans (EFT C 131 af 3.5.1996, s. 1).

5. Fælles aktion af 26. maj 1997 vedrørende samarbejde om offentlig orden og sikkerhed (EFT L 147 af 5.6.1997, s. 1).

6. Rådets resolution af 9. juni 1997 om forebyggelse og bekæmpelse af fodboldvandalisme gennem erfaringsudveksling, stadionforbud og mediepolitik (EFT C 193 af 24.6.1997, s. 1).

7. Rådets resolution af 21. juni 1999 vedrørende en håndbog for det internationale politisamarbejde og foranstaltninger med henblik på forebyggelse og bekæmpelse af vold og uroligheder i forbindelse med internationale fodboldkampe (EFT C 196 af 13.7.1999, s. 1).

8. Rådets resolution af 6. december 2001 vedrørende en håndbog med henstillinger for det internationale politisamarbejde og foranstaltninger med henblik på forebyggelse og bekæmpelse af vold og uroligheder i forbindelse med fodboldkampe med international dimension, som mindst en medlemsstat deltager i (EFT C 22 af 24.1.2002, s. 1).

9. Rådets afgørelse af 25. april 2002 om sikkerhed i forbindelse med internationale fodboldkampe (EFT L 121 af 8.5.2002, s. 1).

10. Rådets resolution af 17. november 2003 om vedtagelse af adgangsforbud i medlemsstaterne til anlæg, hvor der spilles internationale fodboldkampe (EUT C 281 af 22.11.2003, s. 1).

11. Rådets resolution af 4. december 2006 vedrørende en håndbog med henstillinger for det internationale politisamarbejde og foranstaltninger med henblik på forebyggelse og bekæmpelse af vold og uroligheder i forbindelse med fodboldkampe med international dimension, som mindst en medlemsstat deltager i (EUT C 322 af 29.12.2006, s. 1-39).

12. Rådets afgørelse af 12. juni 2007 om ændring af afgørelse 2002/348/RIA om sikkerhed i forbindelse med internationale fodboldkampe (EUT L 155 af 15.6.2007, s. 76-77).

AFSNIT 2

Liste over dokumenter tidligere vedtaget af den stående komité under den europæiske konvention om tilskuervold og dårlig opførsel ved sportsbegivenheder og i særdeleshed ved fodboldkampe (Europarådet)

1. Den europæiske konvention om tilskuervold og dårlig opførsel ved sportsbegivenheder og i særdeleshed ved fodboldkampe

2. Rekommandation Nr R (1999) 1 om brug af stewards

3. Rekommandation Nr R (1999) 2 om fjernelse af hegn på stadioner.

4. Rekommandation Nr R (2001) 6 af Ministerkomitéen til medlemsstaterne om forebyggelse af racisme, fremmedhad og racebaseret intolerance i sport.

5. Rekommandation Nr R (1989) 1 om retningslinjer for billetsalg og

6. Rekommandation Nr R (2002) 1 om retningslinjer for billetsalg ved internationale fodboldkampe.

7. Rekommandation Nr R (2003) 1 om sociale og uddannelsesmæssige tiltags betydning for at forebygge vold i sport og håndbog om forebyggelse af vold i sport.

8. Rekommandation Nr R (2008) 1, der vedrører den checkliste over foranstaltninger, der skal træffes af arrangører af professionelle sportsbegivenheder og af de offentlige myndigheder.

9. Rekommandation Nr R (2008) 2 om brug af besøgende stewarder.

10. Rekommandation Nr R (2008) 3 om brug af pyrotekniske artikler ved sportsbegivenheder.

11. Rekommandation Nr R (2009) 1 om brug af offentlige tilskuerområder ved store sportsbegivenheder.

12. Rekommandation om principperne om gæstfrihed i forbindelse med tilrettelæggelse af sportsbegivenheder (endnu ikke færdig).

(1) Risikoanalyse indebærer, at der udvikles en profil for landsholds- og klubtilhængere, herunder risikogrupper og deres tilknytning til andre tilhængere i hjemlandet og udlandet, herunder lokale befolkningsgrupper og omstændigheder, som kan øge potentielle risici (herunder interaktion med politi og stewarder).

(2) Det nationale kontaktpunkts websted er et meget sikkert websted, der udelukkende kan bruges af nationale kontaktpunkter, og som indeholder oplysninger vedrørende fodboldkampe med international dimension (f.eks. oversigt over klubber, forudgående og efterfølgende rapporter om kampe).

(3) Rådets afgørelse 2008/615/RIA af 23. juni 2008om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 1).

(4) Jf. tillæg 2 for nærmere oplysninger om tidsfristerne for anmodning om Europols produkter og tjenester.

(5) RÅDETS AFGØRELSE 2008/616/RIA af 23. juni 2008 om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).

(6) Jf. artikel 21 og 22 i Rådets Prümafgørelse om civilretligt og strafferetligt ansvar.

Tillæg 1 Dynamisk risikoanalyse og håndtering af større menneskemængder som tager følgende i betragtning: — dokument 8241/05 ENFOPOL 40 om dynamisk risikovurdering i forbindelse med internationale fodboldkampe, — dokument 8243/05 ENFOPOL 41 om politiets taktiske arbejde med at opretholde den offentlige orden i forbindelse med internationale fodboldkampe, — erfaringer og konklusioner fra Euro 2004 og efterfølgende turneringer, — evaluering af filosofien bag politiarbejdet under Euro 2008, den såkaldte 3D-strategi (»dialogue, de-escalation and determination« - dialog, de-eskalering og beslutsomhed). Følgende overvejelser bør anvendes i forbindelse med vurderingen af sikkerhedsrisici før, under og efter begivenheden. Centrale principper I den nuværende forståelse af effektiv styring af større menneskemængder fremhæves betydningen af: — at bevare opfattelsen af passende politiarbejde blandt menneskemængdens medlemmer, — at undgå brug af vold mod menneskemængder som helhed, når det kun er et mindretal, der udgør en fare for den offentlige orden, — en »lavprofileret« eller »gradvis« taktisk tilgang til politiarbejde, som styrker politiets evne til kommunikation, dialog og dynamisk risikovurdering. Fremme: — den strategiske tilgang bør være præventiv via en begrænset snarere end repressiv indgriben, — det er vigtigt, at politiets strategi og taktik i hver fase af en operation tager højde for og fremmer tilhængernes legitime hensigter, i det omfang disse er fredelige (f.eks. for at fejre deres identitet og kultur, rejse til og fra kampen i sikkerhed), — hvis det er nødvendigt at indføre begrænsninger på tilhængernes adfærd, er det vigtigt at kommunikere med tilhængerne om, hvorfor politiet er skredet til handling og hvilke alternative midler politiet iværksætter med henblik på opfyldelsen af legitime mål. Balance — under enhver begivenhed, hvor der er en menneskemængde, kan risikoen for forstyrrelse af den offentlige orden hastigt ændres, — det er vigtigt, at der er en forholdsmæssig balance mellem måden, hvorpå politiet indsættes, og risicienes omfang, årsager og karakter, når interaktionen mellem politi og menneskemængde finder sted, — det er vigtigt, at politiarbejdet gradueres og kan ændres direkte som reaktion på en ny eller aftagende risikos karakter og omfang, — hvor der opnås en balance, vil hovedparten i menneskemængden formentlig opfatte politiets tiltag som passende og være mindre rede til at støtte og omgås de konfrontationssøgende, — for at medvirke til at mindske sandsynligheden for og omfanget af hændelser er det derfor afgørende, at risikovurderingerne er nøjagtige og hele tiden lægges til grund for politiets taktik. Differentiering — Vilkårlig magtanvendelse kan bidrage til en omfattende eskalering af forstyrrelsen af den offentlige orden via dens interaktion med menneskemængdens dynamik, — Differentiering mellem individuelle tilhængere, der faktisk udgør en fare, og dem, som ikke gør, er derfor en overvejelse, der skal bygges ind i enhver strategisk og taktisk afgørelse vedrørende styring af menneskemængder (dvs. uddannelse, planlægning, briefing og operationel praksis), — Det er upassende at gribe ind over for en hel menneskemængde, som tilfældigvis befinder sig på et bestemt sted, medmindre der er beviser for, at de alle som én søger at fremprovokere uroligheder. Dialog — Det er vigtigt at kommunikere proaktivt med tilhængerne. Det opnås bedst af politifolk med gode kommunikationsfærdigheder. — Der fokuseres på at skabe en positiv atmosfære og undgå potentialet for konflikt. — Denne fremgangsmåde kan anvendes ved indsamlingen af information af høj kvalitet om tilhængernes hensigter, perspektiver, interesser og prioriteringer og anden information vedrørende potentielle risici. — Det giver også politiet mulighed for at kommunikere deres bekymringer vedrørende tilhængernes adfærd, risici, de kan blive konfronteret med, og løsninger på eventuelle nye vanskeligheder. Modeller for god praksis Før begivenheden: Risikovurderingen bør tage højde for: — den kultur, der kendetegner den tilhængergruppe, der skal kontrolleres af politiet (f.eks. karakteristisk adfærd, motiver og hensigter), — enhver faktor, der kan påvirke risikoen, f.eks. aktiviteter i andre grupper (f.eks. modstandernes tilhængere og/eller lokalsamfundet), prioriteringer, historie og andet af særlig betydning (datoer, steder, aktionsformer, symboler), — enhver omstændighed, der kan påvirke adfærden hos eller risikoen ved de tilhængere eller grupper, der anses for at udgøre en risiko for den offentlige orden. Adfærdstolerancetærskler bør defineres og formidlingen heraf til tilhængerorganisationer prioriteres. Det bør overvejes at tilskynde tilhængerne til at samles under sikre/kontrollerede rammer (f.eks. en fanzone). Baseret på denne information og efterretninger vedrørende den specifikke kamp bør det være muligt at forudse og skelne mellem kampe med normal risiko og øget risiko for den offentlige uorden. Det er vigtigt at foretage en klar sondring mellem risiko for bestemte typer episoder f.eks. i forbindelse med den offentlige orden eller den offentlige sikkerhed, kriminalitet i forbindelse med store begivenheder og terrorisme. Indledende kontakter Eftersom risikoen for den offentlige orden ikke ligger på et fast niveau, men kan være yderst dynamisk, kan den stige eller falde hurtigt som reaktion på omstændighederne. Risikoniveauet bør derfor overvåges og nøje vurderes løbende. Med henblik herpå: — bør politiet i stort omfang engagere sig i positiv, interpersonel interaktion med tilhængere (ikke-aggressiv indstilling, smilende, indsat i par eller i små grupper i standarduniform, spredt vidt omkring og i menneskemængden, imødekomme anmodninger om fotografier osv.), — bør politifolkene, når sproget ikke er en barriere, forsøge at kommunikere med tilhængerne for at indsamle oplysninger om deres adfærd, hensigter, interesser, prioriteringer og andre aspekter, der er relevante for deres adfærd, — indsatsenheder (dvs. »uropoliti« med beskyttelsesudstyr, køretøjer osv.) bør blive på et diskret sted, medmindre situationen kræver en mere kraftfuld indgriben. Det vil gøre det lettere for værtslandets politi at indsamle oplysninger og påvirke ledelsens beslutninger vedrørende taktisk indsættelse på basis af en kontinuerlig og igangværende risikovurdering. Øget risiko Hvor omstændigheder identificeres, som udgør en risiko, er det vigtigt at — kommunikere til dem, der udgør en risiko, at de fremprovokerer en potentiel politiindsats. — hvor en episode involverer besøgende tilhængere, bør værtslandets politis vurderinger valideres af den besøgende politidelegation. Hvis ovennævnte foranstaltninger ikke løser situationen, kan der være behov for yderligere magtanvendelse fra politiets side. Formålet med en politiindsats i dette stadium er at minimere yderligere risici, og det er derfor afgørende, at en eventuel indsats ikke eskalerer spændingerne (f.eks. vilkårlig magtanvendelse). Når der identificeres en potentiel øget risiko: — er det afgørende, at oplysninger om de personer, der forårsager risikoen og dennes karakter formidles klart til de indsatsenheder, der indsættes, så enhver magtanvendelse kan blive passende målrettet, — at de, der ikke udgør nogen risiko, får mulighed for at forlade det nærliggende område og/eller får tid til at udøve »selvkontrol«. Nedtrapning — når episoden/episoderne er blevet løst, bør politiindsatsens omfang atter vende tilbage til et passende niveau. Efter begivenheden — En grundig debriefing bør gennemføres, og alle relevante oplysninger (f.eks. kvaliteten af den information, der blev modtaget før og under begivenheden, adfærden hos og styringen af tilhængerne, politiets taktik og håndhævelsen af tolerancetærskler) skal registreres af det nationale kontaktpunkt.

Tillæg 2 Tidsramme for anmodning om europolprodukter og -tjenester (1) Officiel anmodning til Europol Indledende generel trusselsvurdering om organiseret kriminalitet forbundet med begivenheden (GTV) D (2)-12 måneder Indledende generel terrortrusselsvurdering forbundet med begivenheden (GTTV) D-12 måneder Opdateringer til GTV og GTTV D-6 måneder Specifik(ke) trusselsvurdering(er) (kriminalitetsområder) D-6 måneder Operationel analytisk støtte inden for rammen af Europols eksisterende analysedatabaser D-4 måneder Kursus i strategisk analyse D-8 måneder Kursus i operationel analyse D-8 måneder Specialistkurser (specifikt kriminalitetsområde) D-6 måneder Udstationering af forbindelsesofficerer fra Europol D-12 måneder (1) Europolstøtte til medlemsstaterne — Store internationale sportsbegivenheder (Europol sag nr. 2570-50r1). (2) Begivenhedens startdato.

Tillæg 3 Specifikationer for og eksempel på identifikationsveste for politiet Vesten er en vest uden ærmer, der trækkes over hovedet Farve: NATOBLÅ: Farvekode: Pantone 279C Identifikationsmærker Ordet POLICE (kun på engelsk) i en indrammet boks, der anbringes midt på vesten både for og bag. Bogstaverne i POLICE og rammen: Natoblå baggrund. Både bogstaver og den omgivende boks: lysende sølvfarvet. Boksens mål = 25 cm × 9 cm Bogstaverne i POLICE : Bredde = 1,3 cm pr. bogstav Højde = 7,5 cm Vestens forside: Venstre bryst (oven over boksen med POLICE): Det nationale flag: 10 cm × 7 cm - broderet/syet på eller i en plastlomme. Højre bryst (oven over boksen med POLICE): EU-symbolet: 8 cm × 8 cm Under boksen med POLICE: et lysende sølvfarvet bånd tværs over vestens forside (5 cm bredt). Vestens bagside: Det nationale flag oven over boksen med POLICE: 10 cm × 7 cm. Under boksen med POLICE: et lysende sølvfarvet bånd tværs over vestens bagside (5 cm bredt). Vesten skal kunne fastgøres med enten velcro eller trykknaplignende lukninger i begge sider.